SET ภาคบ่ายรูด 20 จุด ชี้นลท.ขายลดเสี่ยงหลังกกต.เลื่อนประกาศผลเลือกตั้ง
SET ภาคบ่ายรูด 20 จุด ชี้นลท.ขายลดเสี่ยงหลังกกต.เลื่อนประกาศผลเลือกตั้ง โดย ณ เวลา  14.48 น. อยู่ที่ระดับ SET 1,626.02 จุด ลบ 20.27 จุด หรือ 1.23% ด้วยมูลค่าซื้อขาย 22,725.49 ล้านบาท 
25 มี.ค. 2562

ผู้สื่อข่าวรายงานว่า ดัชนีอยู่ตลาดหุ้นไทยภาคบ่ายรูด 20 จุด โดย ณ เวลา  14.48 น. อยู่ที่ระดับ SET 1,626.02 จุด ลบ 20.27 จุด หรือ 1.23% ด้วยมูลค่าซื้อขาย 22,725.49 ล้านบาท โดยนักลงทุนขายลดความเสี่ยงหลังผลการเลือกตั้งส.ส. ยังไม่มีความชัดเจน และตลาดหุ้นต่างประเทศส่วนใหญ่ยังเคลื่อนไหวในแดนลบ ท่ามกลางความกังวลต่อภาวะเศรษฐกิจโลกที่ชะลอตัว กดดันให้มีแรงขายนำออกมาในหุ้นขนาดใหญ่ในกลุ่มพลังงาน,ค้าปลีก ,แบงก์ กดดันต่อภาพรวมการลงทุน
นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยในภาคบ่ายนี้ปรับตัวลงกว่า 20 จุด เป็นไปในทิศทางเดียวกับตลาดหุ้นในภูมิภาคเอเชียที่วันนี้ปรับตัวลงแรง จากความกังวลเศรษฐกิจโลกชะลอตัว หลังจากที่อัตราผลตอบแทนพันธบัตรระยะยาวต่ำกว่าอัตราผลตอบแทนพันธบัตรระยะสั้นของสหรัฐฯ ทำให้เห็นถึงสัญญาณเศรษฐกิจหดตัว ส่งผลให้ดาวโจนส์ร่วงลงเมื่อวันศุกร์ที่ผ่านมา และเช้านี้ตลาดหุ้นญี่ปุ่น และตลาดหุ้นฮ่องกงก็ปรับตัวลงแรง
ส่วนตลาดหุ้นไทยในช่วงเช้าจะเห็นได้ว่าแข็งแกร่งกว่าตลาดภูมิภาค แต่ในภาคบ่ายนี้หลังจากที่คณะกรรมการการเลือกตั้ง (กกต.) แถลงเรื่องผลการเลือกตั้งก็ยังมีความไม่ชัดเจน ทำให้ตลาดฯเสียความเชื่อมั่น ดัชนีฯจึงปรับตัวลงมาไม่ต่างไปจากตลาดภูมิภาค  พร้อมให้แนวรับ 1,620 ถัดไป 1,610-1,600 จุด ส่วนแนวต้าน 1,635-1,640 จุด
ขณะที่วันนี้ (25 มี.ค.62) เมื่อเวลา 14.00 น. คณะกรรมการการเลือกตั้ง( กกต.) แถลงข่าวว่า ทางกกต.จะเปิดผลคะแนนเลือกตั้งอย่างไม่เป็นทางการ 95% ในเวลา 16.00 น. ของวันนี้ ซึ่งอาจจะทราบว่าพรรคไหนได้คะแนนสูงสุด แต่จะยังไม่แจ้งผลคะแนนในวันนี้ และจะประกาศผลเลือกตั้งอย่างเป็นทางการในวันที่ 9 พ.ค.62
“อยากให้ประชาชนรอผลคะแนนแบบชัดเจนอีกครั้ง จากการประกาศผลอย่างเป็นทางการ เพราะขณะนี้ตัวเลขยังไม่แน่นอน หากมีความผิดพลาด กกต.จะต้องเป็นฝ่ายรับผิดชอบ โดยในวันศุกร์ที่ 29 มี.ค.นี้ จะได้รับตัวเลขจาก 350 เขตเลือกตั้งทั้งหมด และจะนำเสนออย่างตรงไปตรงมา” นายณัฏฐ์ เล่าสีห์สวกุล กล่าว